Jemenin juutalaisia synagogassa.
Jemeninjuutalainen perinneasu
**Jemenin juutalaiset** ovat juutalaisia, jotka asuvat tai ovat asuneet Jemenissä, tai ovat Jemenin juutalaisyhteisön jälkeläisiä. Jemeninjuutalaisilla on omalaatuisia perinteitä, jotka erottuvat muiden juutalaisryhmien, myös muiden mizrahien tavoista.

1940- ja 1950-luvun vaihteessa suurin osa yhteisöstä muutti Israeliin jouduttuaan muslimien vainoamiksi. Maaliskuussa 2021 Jemenissä asui enää kuusi juutalaista.

Historia
--------

Juutalaisten varhaisimmasta asettumisesta nykyisen Jemenin alueelle ei ole tarkkaa tietoa. Perimätiedon mukaan juutalaisia saapui Jemenin alueelle kuningas Salomon lähettäminä kauppiaina. Toisen tradition mukaan juutalaisia siirtyi Jemeniin 692 eaa. kuultuaan Jeremian ennustuksen Salomon temppelin tuhosta. Varhaisimpia arkeologisia todisteita, jotka viittaavat juutalaisuuteen Jemenin alueella, on löytynyt Himyarin kuningaskunnan ajalta 110 eaa. Toisen juutalaissodan seurauksena 130-luvulla jaa. suuri määrä juutalaisia muutti Juudeasta Jemeniin.

Juutalaisista tuli merkittävä väestöryhmä Himyarin kuningaskunnassa, ja 300-luvulla hallitsija Abu Karib sai juutalaisuudesta vaikutteita ja mahdollisesti kääntyikin juutalaisuuteen, mutta kaikki tutkijat eivät ole tästä varmoja. 500-luvulla hallitsija Dhu Nuwas kääntyi juutalaisuuteen. Hän vainosi kristittyjä, ja kristinuskoiset etiopialaiset valtasivat Jemenin ja surmasivat hänet, mikä merkitsi loppua juutalaisuudelle alueen eliitin keskuudessa.

Islamin tultua valtauskonnoksi Jemenissä juutalaiset asetettiin toisen luokan kansalaisiksi, *dhimmeiksi*. Rasulidien ja myöhemmin osmanien hallitessa Jemeniä juutalaisten asema oli parempi, kunnes osmanit häädettiin Jemenistä 1630-luvulla ja islamiin kääntymättömiä juutalaisia alettiin sortamaan. Jemeninjuutalaisten olosuhteet vaihtelivat ajoittain seuraavien vuosisatojen aikana.

1800-luvulla osa jemeninjuutalaisista alkoi muuttamaan Palestiinaan. Yhdistyneiden kansakuntien Palestiinan jakosuunnitelman seurauksena muslimimellakoitsijat Jemenissä joukkomurhasivat paikallisia juutalaisia. Israelin valtion perustamisen jälkeen valtaosa, noin 50 000 jemeninjuutalaista muutti Israeliin 1940- ja 1950-luvun vaihteessa "operaatio Taikamatossa". Muuttaminen Israeliin jatkui pienemmissä määrissä vuoteen 1962 asti, jolloin Jemen ajautui sisällissotaan ja juutalaisten poismuutto estettiin. Jäljelle jääneitä juutalaisia on poismuuttanut kuitenkin myöhemminkin, Israelin lisäksi myös Eurooppaan ja Yhdysvaltoihin. Maaliskuussa 2021 Jemenissä asui enää kuusi juutalaista.

Genetiikka
----------

Vuoden 2000 tutkimuksen mukaan Jemenin juutalaiset osoittavat isälinjoiltaan geneettistä yhteyttä muihin Lähi-idän ja Pohjois-Afrikan juutalaisryhmiin sekä aškenasi- ja roomanjuutalaisiin. Tutkijaryhmän mukaan tulokset viittaavat eri juutalaisryhmien yhteiseen alkuperään. Sen sijaan jemeninjuutalaisten äitilinjoissa esiintyy afrikkalaista haploryhmää L3, jota ei ole havaittavissa muilla juutalaisilla, vaikkakin vähemmissä määrin kuin Jemenin ei-juutalaisella väestöllä.

Vuoden 2020 autosomaalisen DNA:n tutkimuksen jemeninjuutalaiset ovat suhteellisen erilaisia muihin juutalaisväestöihin verrattuna ja lähellä beduiineja, saudiarabialaisia ja Jemenin ei-juutalaista väestöä. Kevin Alan Brookin mukaan heidän autosomaalisesta dna:staan pieni osa on lähtöisin juudealaisilta ja valtaosa Arabian niemimaan väestöltä.

Tunnettuja jemeninjuutalaistaustaisia
-------------------------------------

* Gali Atari, näyttelijä ja laulaja
* Izhar Cohen, näyttelijä ja laulaja
* Gila Gamliel, poliitikko
* Ofra Haza, laulaja
* Koko Hubara, kirjailija
* Dana International, laulaja
* Boaz Mauda, laulaja
* Harel Skaat, laulaja
* Shahar Zubari, kilpapurjehtija

Lähteet
-------

1. 1 2 3 4 5 6 7 8  Yemen Virtual Jewish History Tour *Jewish Virtual Library*. Viitattu 17.10.2021.
2. 1 2  Aaron Boxerman: As 13 Yemeni Jews leave pro-Iran region for Cairo, community of 50,000 down to 6 *The Times of Israel*.  30. maaliskuuta 2021. Viitattu 17.10.2021. (englanniksi)
3. 1 2 3 4 5 6 7  M. Avrum Ehrlich (toim.): *Encyclopedia of the Jewish Diaspora: Origins, Experiences, and Culture*, s. 793–795. ABC-CLIO, 2008.
4. 1 2  Shira Rubin: Yemen's last Jews are fleeing war, murder, Isis and al-Qaeda *International Business Times UK*.  23.3.2016. Viitattu 21.8.2017. (englanniksi)
5. ↑  Habbani Warrior Tribal Group, Habban, Yemen *Digital Heritage Mapping*. Viitattu 17.10.2021.
6. 1 2  Jews of Yemen *Jewish Virtual Library*. Viitattu 17.10.2021.
7. ↑  M. F. Hammer, A. J. Redd, E. T. Wood, M. R. Bonner, H. Jarjanazi, T. Karafet: Jewish and Middle Eastern non-Jewish populations share a common pool of Y-chromosome biallelic haplotypes.  *Proceedings of the National Academy of Sciences of the United States of America*, 6.6.2000, nro 12, s. 6769–6774. PubMed:10801975. ISSN 0027-8424. Artikkelin verkkoversio.
8. ↑  Martin Richards, Chiara Rengo, Fulvio Cruciani, Fiona Gratrix, James F. Wilson, Rosaria Scozzari: Extensive Female-Mediated Gene Flow from Sub-Saharan Africa into Near Eastern Arab Populations.  *American Journal of Human Genetics*, 2003-4, 72. vsk, nro 4, s. 1058–1064. PubMed:12629598. ISSN 0002-9297. Artikkelin verkkoversio.
9. ↑  Naama M. Kopelman, Lewi Stone, Dena G. Hernandez, Dov Gefel, Andrew B. Singleton, Evelyne Heyer: High-resolution inference of genetic relationships among Jewish populations.  *European Journal of Human Genetics*, 2020-06, 28. vsk, nro 6, s. 804–814. doi:10.1038/s41431-019-0542-y. ISSN 1476-5438. Artikkelin verkkoversio.  en
10. ↑  Brook, Kevin Alan: *The Maternal Genetic Lineages of Ashkenazic Jews*, s. 130. Academic Studies Press, 2022.
11. ↑  The Musical Past of Eurovision Winner Gali Atari’s Yemenite Family (Arkistoitu – Internet Archive). *MyHeritage*.
12. 1 2 3  Richard Oestermann: *Born Again*. Gefen Publishing House Ltd, 1999.
13. ↑  René Romkes: Israel: Boaz Mauda in Amsterdam. ESCToday, 2007.
14. ↑  The historic end of aliyah from Yemen. The Israel Ministry of Foreign Affairs, 2016.

Aiheesta muualla
----------------

* Kuvia tai muita tiedostoja aiheesta **Jemenin juutalaiset** Wikimedia Commonsissa